**AB „KLAIPĖDOS NAFTA“**



**Bendra informacija**

AB „Klaipėdos nafta“ Klaipėdos naftos terminalas (toliau KNT) įsikūręs adresu Burių g. 19, 92276 Klaipėda; adresas korespondencijai Baltijos pr. 40, LT-93239 Klaipėda.

AB „Klaipėdos nafta“ KNT yra aukštesniojo lygio pavojingas objektas, kuriam, vykdant Pramoninių avarijų prevencijos, likvidavimo ir tyrimo nuostatų, patvirtintų Lietuvos Respublikos Vyriausybės 2004 m. rugpjūčio 17 d. nutarimu Nr. 966 reikalavimus yra parengta, suderinta ir pateikta kompetentingoms institucijomis objekto saugos ataskaita, vidaus avarinis ir teršimų incidentų likvidavimo lokaliniai planai.

AB „Klaipėdos nafta” KNT perkrauna naftos produktus – benziną, dyzeliną, mazutą, aviacinį kurą. Esant pasiūlai, bendrovės technologiniai įrenginiai taip pat gali perpilti ir žaliavinę naftą.

Didžioji dalis perkraunamų produktų atvežami į bendrovę geležinkelio cisterniniais vagonais, išpilami į talpyklas ir sukaupus reikalingą krovinio kiekį, supumpuojami į tanklaivius. Šį technologinį ciklą trumpai galima apibūdinti taip: geležinkelio cisterninis vagonas – talpykla – tanklaivis. Dalis produktų perkraunami technologiniu ciklu tanklaivis – talpykla – automobilinė cisterna. Esant pasiūlai, bendrovėje veikianti technologinė įranga leidžia vykdyti technologinį ciklą: tanklaivis – talpykla – geležinkelio cisterninis vagonas. Produktų iškrovimas ir pakrovimas bendrovės teritorijoje vykdomas uždaru būdu – vamzdynais.

**Perkraunamos pavojingos medžiagos**

Pagal Pavojingų krovinių tarptautinio vežimo geležinkeliais taisykles (RID) AB „Klaipėdos nafta” KNT perkraunamas benzinas, aviacinis kuras ir dyzelinas priskiriami pavojingų medžiagų 3 klasei (liepsnieji skysčiai), mazutas – 9 klasei (kitos pavojingos medžiagos ir gaminiai). Pagal degumą iš perkraunamų produktų yra pavojingiausias benzinas, kuris priskiriamas 1 kategorijos degiems skysčiams. Aviacinis kuras ir dyzelinas yra 3 kategorijos degieji skysčiai, o mazutas - aplinkai pavojinga medžiaga.

Naftos produktai ir jų garai yra kenksmingi gyviems organizmams. Žmogus gali apsinuodyti nurijęs naftos produktų ar kvėpuodamas jų garais. Naftos produktų garai erzina gleivinę, sukelia perštėjimą gerklėje, galvos svaigimą, girtumo jausmą, akių vokų paraudimą. Benzine ir mazute yra toksiškų 2 kategorijos kancerogeninių medžiagų, kurios, patekusios į žmogaus organizmą, gali kauptis ir sukelti vėžinius susirgimus. Ūminio poveikio naftos produktai neturi.

Naftos produktų garai, kitaip vadinami lakiaisiais organiniais junginiais (LOJ), turi charakteringą angliavandenilių kvapą. Šie garai yra degūs ir sunkesni už orą, todėl jie gali susikaupti žemesnėse vietose, rūsiuose, tuneliuose. Didžiausia leidžiama vienkartinė cheminių medžiagų (teršalų) koncentracija (DLK) gyvenamosios aplinkos ore yra 5 mg/m3, o žmogus pradeda jausti LOJ kvapą, kai ore jų koncentracija yra tik 0,3 mg/m3. Taigi, naftos produktų kvapas gali būti užuodžiamas, kai LOJ koncentracija yra žymiai mažesnė už DLK.

AB „Klaipėdos nafta” KNT vieną kartą per mėnesį vykdo LOJ tyrimus 4 taškuose už bendrovės sanitarinės zonos ribų. Pastaraisiais metais DLK viršijimų nebuvo nustatyta.

Moksliniais tyrimais nustatyta, kad vienkartinė didžiausia leidžiama cheminės medžiagos (teršalo) koncentracija nedaro žalingo poveikio žmonių sveikatai veikdama 20-30 min.

**Galimų avarijų pobūdis ir padariniai**

Bendrovėje galimos avarijos yra naftos produktų išsiliejimas į aplinką, LOJ sprogimas ir gaisras. Išsiliejusių į aplinką naftos produktų LOJ žmonės gali apsinuodyti, LOJ sprogimo atveju žmonės gali nukentėti nuo sprogimo bangos, o gaisro atveju gali nukentėti nuo karščio ir apsinuodyti degimo produktais.

Jei LOJ koncentracija ore yra didesnė negu 30000 mg/m3, sprogimas gali įvykti nuo bet kokio ugnies šaltinio (nuorūkos, trumpo elektros jungimo, kibirkšties ir kt.). Benzino garai gali užsidegti kai aplinkos temperatūra yra ne tik teigiama, bet ir neigiama (iki -40oC). Mažiau pavojingi gaisro atžvilgiu – mazutas ir dyzelinas.

Degant naftos produktams, išsiskiria degimo procesui būdingi produktai: anglies monoksidas (CO), anglies dioksidas (CO2), azoto oksidai (NOx), sieros dioksidas (SO2), nesudegę naftos produktų garai, kietosios dalelės (suodžiai). Prognozuojamas išsiplėtimo galimos taršos ar pavojaus zonos spindulys - 3,9 km.

Apie AB „Klaipėdos nafta” KNT pramoninę avariją bus pranešta pagal schemą, pateiktą vidaus avariniame plane. Melnragės gyventojams apie įvykusią pramoninę avariją bus pranešta sirenos gausmu. Kai sirena nutils, per garsiakalbius, pakabintus Molo gatvėje, gyventojams bus perskaitytas pranešimas, kuriame bus pateikta informacija:

– kurioje vietoje įvyko avarija ar gaisras;

– kokie naftos produktai išsiliejo ar užsidegė;

– kokios krypties vėjas pučia ir į kurią pusę neša naftos angliavandenilių (dūmų) debesį;

– ką privalo daryti darbuotojai ir gyventojai, patenkantys į pavojingą zoną.

Avarijos padariniams išplitus už AB ,,Klaipėdos naftos” KNT sanitarinės zonos ribos ir kilus grėsmei gyventojų sveikatai ar gyvybei, bus informuotos Klaipėdos miesto ir apskrities gelbėjimo tarnybos ir Savivaldybės administracija, kurios organizuos gyventojų, patekusių į pavojingą zoną, apsaugos priemones ir aplinkinių gyventojų evakavimą.

**Kaip elgtis įvykus avarijai**

Gyventojai privalo likti patalpose, užsidaryti ir kuo labiau užsandarinti lauko duris, langus, balkonus, orlaides bei ventiliacijos angas. Laukiant tolimesnės informacijos, saugoti kvėpavimo organus: užsidėti ant burnos ir nosies marlės-vatos raištį ar sušlapintą rankšluostį.

Gavus nurodymą (pasiūlymą) laikinai išvykti iš namų, išjungti visus energijos šaltinius, užgesinti ugnį krosnyje. Išeinant iš užterštos zonos, eiti statmenai vėjo krypčiai (kad vėjas pūstų į šoną), tik atviromis vietomis, vengti daubų, uždarų kiemų, siaurų gatvelių, tankiai krūmais užsodintų vietų ir nebėgti. Atsižvelgiant į ekstremaliosios situacijos mastą ir pavojų gyventojams, gali būti priimtas sprendimas gyventojus evakuoti. Tuomet gyventojai privalo tiksliai vykdyti avarinių tarnybų ir evakavimo organizatorių nurodymus.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_